**Termeni de referință**

Selectarea a 16 specialiști și voluntari pentru prestarea serviciilor de suport psihosocial și stimulare cognitivă

# Informații generale

Începând cu 1 ianuarie 2024, Asociația Obștească „CASMED” implementează proiectul „Acces la suport psiho-emoțional și stimulare cognitivă pentru vârstnicii din mediul rural”, parte a programului „Consolidarea societății civile în țările Parteneriatului estic”, finanțat de Ministerul Federal German pentru Cooperare Economică și Dezvoltare și Uniunea Europeană.

Scopul general al proiectului este de a asigura accesul la suport psiho-emoțional și stimulare cognitivă pentru 170 de persoane în vârstă din 14 localități rurale.

În localitățile rurale nu există specialiști pregătiți pentru susținerea acestei categorii de populație. Comparativ cu cei din orașe, vârstnicii din mediul rural sunt dezavantajați, deoarece, în afara asistentului social comunitar sau a lucrătorilor sociali, care deseori nu au formarea necesară, alte specialități precum psihologii sunt prezente cu precădere în licee sau gimnazii, iar specialiștii geriatri lipsesc complet. Aceasta înseamnă că vârstnicii nu beneficiază de suportul necesar din partea specialiștilor din domeniul social.

Persoanele în vârstă din zonele rurale țintă se confruntă cu acces redus la asistență și servicii specializate de calitate. Proiectul își propune să piloteze oferirea suportului psiho-emoțional și a activităților de stimulare cognitivă pentru a menține atât activitatea fizică, cât și cea intelectuală, precum și pentru a îmbunătăți tonusul lor emoțional.

În cadrul proiectului a fost dezvoltat un program de formare a competențelor pentru acordarea suportului psiho-emoțional și stimulare cognitivă. Lucrătorii sociali, alți specialiști care lucrează cu persoanele în etate și voluntarii au dobândit competențele necesare pentru pilotarea acestor servicii.

Persoanele implicate în pilotarea oferirii suportului psiho-emoțional și activităților de stimulare cognitivă vor contribui la îmbunătățirea stării emoționale a vârstnicilor și valorificarea resurselor lor interne, ajutându-i să depășească stările de criză și să mențină o sănătate mintală optimă.

# Scopul

AO „CASMED” intenționează să selecteze 16 lucrători sociali, asistenți sociali, voluntari și alți specialiști care lucrează cu persoanele vârstnice în localitățile natale din raioanele Drochia, Edineț, Fălești, Florești, Glodeni, Rezina, Rîșcani, Șoldănești și Soroca, pentru a oferi servicii de suport psihoemoțional și stimulare cognitivă. Scopul acestei inițiative este de a menține activitatea fizică și intelectuală a vârstnicilor, precum și de a le îmbunătăți tonusul emoțional, contribuind astfel la menținerea unei sănătăți mintale optime.

# Sarcini specifice

Sarcinile specifice ce vor fi realizate:

* Participarea la ședința de inițiere privind prestarea serviciilor de suport psihoemoțional și stimulare cognitivă, 3 - 4 ore.
* Identificarea beneficiarilor pentru prestarea serviciilor și evaluarea nevoilor lor de suport psihoemoțional și/ sau stimulare cognitivă. Chestionarul de evaluare a nevoilor va fi oferit de AO „CASMED”.
* Oferirea serviciilor de suport psihoemoțional și stimulare cognitivă pentru 10 – 12 beneficiari/ persoane vârstnice, câte 14 ședințe pentru fiecare, la domiciliul beneficiarului.
* Completarea fișei de evidență a intervențiilor realizate per beneficiar și a fișei lunare de totalizare a orelor prestate.
* Comunicarea periodică cu echipa de proiect și oferirea feedback-ului despre provocările, succesele și realizările din procesul de prestare a serviciilor.

# Termeni și livrabile

Sarcinile vor fi realizate în perioada lunilor iulie, august și septembrie 2024 *(în conformitate cu informația prezentată în tabel).*

Prestatorii selectați vor completa și prezenta către AO „CASMED” următoarele livrabile:

|  |  |
| --- | --- |
| **Livrabil**  | **Termen-limită** |
| **Participarea la ședința de inițiere** privind prestarea serviciilor de suport psihoemoțional și stimulare cognitivă | Perioada 10 – 12 iulie 2024 *(durata 3-4 ore)* |
| **Identificarea beneficiarilor** pentru prestarea serviciilor și **evaluarea nevoilor** lor de suport psihoemoțional și/ sau stimulare cognitivă *(vor fi prezentate: lista beneficiarilor și chestionarele de evaluare a nevoilor)* | Perioada 10 – 15 iulie 2024 |
| **Oferirea serviciilor de suport psihoemoțional și stimulare cognitivă** pentru 10 – 12 beneficiari/ persoane vârstnice, câte 14 ședințe pentru fiecare, la domiciliul beneficiarului. | Perioada 10 iulie – 30 septembrie*(câte 10 – 12 beneficiari pentru fiecare persoană, câte 14 ședințe cu durata de 45 min-60 min pentru fiecare beneficiar/vârstnic)* |
| **Completarea fișei de evidență** a intervențiilor realizate per beneficiar și **a** **fișei lunare** de totalizare a orelor prestate  | Perioada 10 iulie – 30 septembrie 2024 *(fișa de evidență la fiecare vizită la beneficiar, fișa lunară - la fiecare sfârșit de lună*) |
| Comunicarea periodică cu echipa de proiect și oferirea feedback-ului despre provocările, succesele și realizările din procesul de prestare a serviciilor.  | Perioada 10 iulie – 30 septembrie 2024 *(pe parcurs, nu mai rar de o dată la 2 săptămâni)* |

# Plata

AO „CASMED” va semna un Contract de prestări servicii cu fiecare dintre persoanele selectate. Plata pentru servicii se va efectua lunar, pe baza fișelor de evidență a intervențiilor zilnice și a orelor lunare prestate, în termen de maximum 5 zile de la data semnării actului de recepție de către ambele părți.

# Condiții pentru participare la concurs

Profilul candidaților și competențe așteptate:

* Experiență de lucru de minim 1 an cu persoanele vârstnice și aparținătorii.
* Cunoașterea proceselor cognitive specifice vârstei înaintate și a modificărilor asociate, cum ar fi schimbările în memorie, atenție, gândire și rezolvare de probleme.
* Înțelegerea diferitelor afecțiuni cognitive și neurologice care pot afecta persoanele în vârstă, cum ar fi demența, boala Alzheimer, boala Parkinson și accidentul vascular cerebral.
* Experiență de utilizare a diferitelor tehnici și metode de art terapie (ex. pictură, desen, colaj, modelaj).
* Experiență de utilizare a tehnicilor și instrumentelor specifice pentru stimularea memoriei, atenției, gândirii și rezolvării de probleme în cadrul activităților de stimulare cognitivă.
* Cunoașterea și aplicarea căștilor de realitate virtuală (ochelarii VR) cu scop de stimulare cognitivă.

La concurs pot participa persoane care întrunesc următoarele condiții:

* Au finalizat Programul de formare privind dezvoltarea competențelor de acordare a suportului psihoemoțional și stimulare cognitivă, cu o durată de 60 de ore, realizat de AO „CASMED” sau un program similar.
* Cunosc și au abilități de aplicare a ochelarilor VR.
* Cunosc și au abilități în tehnici de stimulare cognitivă, art terapie și arte combinate.
* Demonstrează abilități excelente de comunicare și empatie.
* Comunică liber în limba română și limba rusă
* Sunt disponibili să participe la toate etapele proiectului, conform termenelor stabilite.

# Termeni și condiții de aplicare:

Candidații interesați sunt invitați să trimită un CV actualizat, care evidențiază experiența relevantă, calificările și certificările obținute și **oferta financiară** pentru prestarea a 148 de ore de suport psihoemoțional și stimulare cognitivă.

Evaluarea și selecția candidaților vor fi organizate pe baza următoarelor criterii:

**1. Finalizarea unui program de formare relevant (60%)**

Candidații trebuie să fi finalizat cu succes un program de formare de 40 de ore privind suportul psihoemoțional și stimulare cognitivă, demonstrând abilitățile și cunoștințele necesare pentru a oferi servicii de calitate vârstnicilor. Finalizarea programului de formare va fi confirmată prin prezentarea certificatului obținut.

**2. Experiență relevantă și vechime în domeniu (10%)**

Se va lua în considerare experiența practică a candidaților în lucrul cu persoanele vârstnice, fie prin prestarea de servicii sociale, fie prin oferirea de suport psihoemoțional. Vechimea începând cu 2 ani de muncă în domeniu va fi un avantaj suplimentar.

**3. Abilități în utilizarea tehnologiilor VR (10%)**

Deși nu este obligatorie, se va aprecia abilitatea candidaților de a utiliza ochelarii VR (realitate virtuală) pentru a facilita sesiunile de stimulare cognitivă cu vârstnicii. Cunoștințele și experiența în domeniul VR vor fi considerate un avantaj.

**4. Propunerea financiară (20%)**

Candidații vor prezenta o ofertă financiară clară pentru prestarea a 148 de ore de suport psihoemoțional și stimulare cognitivă.

Candidații vor fi evaluați pe baza dosarului de candidatură, care include CV-ul și oferta financiară.

Candidaților cu cele mai mari punctaje obținute în urma evaluării dosarelor li se va oferi contractul de prestări servicii.

Dosarele de aplicare vor fi prezentate în format electronic la adresa de e-mail: office@casmed.md cu mențiunea „Selectate prestatori de servicii de suport psihoemoțional și stimulare cognitivă pentru vârstnici”, sau fizic la adresa: mun. Bălți, str. Mircea cel Bătrân 81, oficiu 51. până la data de **07 iulie 2024, ora 18.00.**

Dosarele incomplete nu vor fi evaluate.

Pentru **informații suplimentare** contactați:

Ana Spînu, coordonatoare de proiect: tel. 069 222 680, email: office@casmed.md.